remissie voir dirrickin triestram meyer des
goidshuys van vorst van en dootslage by hem begaen
inden persoon van lysbetten schempers natuerlic
maxemiliaen ende philips byder gratien goids hertoghen van oisteryck
van bourgoingnen van lotharingen van brabant van lymborch van lutcemborch
ende van gelre greven van vlaenderen van artois van bourgoingnen palatynen
van henegouwe van hollant van zeellant van namen ende van zuytven
mercgreven des heylichs rycs heeren van vrieslant van salins ende
van mechelen, doen cont allen den ghenen die nu zyn ofte namails
wesen zullen dat wy ontfanghen hebben die oetmoedighe supplicacie
van diericke triestram meyere ons goidshuys van vorst by onser stat
van bruessel inhoudende hoe dat des maendaegs nae derthien dach
lestleden die voirs. suppliant wederom keerende van watermale om
te treckene tot vorst voirs. were gecomen aen oft in een cleyn bosschelken
toebehoerende den goidshuyse vander cameren oic by onse voirs. stat van
bruessel gelegen ende hadde aldair gesien ende gevonden twee vrouwen
die hout afhieuwen dwelck zy niet doen en mochten uuyt saken van
welken afhouwene ghinck hy byde voirs. twee vrouwen dair aff
die eene was op eenen boom hout afhouwende ende die andere geheyten
lysbeth tschempers natuerlyke dochter wylen michiels de zomer
was onder den voirs. boom vergarende thout dat die andere afhieuw
ende nae dien die voirs. suppliant apparentie gemaict hadde
die te hebbene gecalengieert hoewel zy niet en waeren onder zynen
voirs. bedrive zoe woude hy hen afnemen die messen dair mede zy
tvoirs. hout afhieuwen ende mits dien dat die voirs. lysbeth huer
weygheerde hem die te gevene zoe nam hy die byden arme oft met
den boesem ende alsoe hy woude ewech gaen soe nam die selve
lysbeth den breydel van zijnen peerde tegen die welke hy soe track
dat men seght dat hy den arm uuyten leden hadde ende corts dair
nae ghinck die voirs. suppliant van dair niet wetende dat die voirs.
lysbeth enich arch oft inconvenient inden arm hadde noch anderssins
ende omtrint thiene oft twelff daghen dair nae is die selve
lysbeth gegaen van live ter doot en weet die voirs. suppliant
niet oft dat gebuert is geweest uuyt saken vanden vanden stucke
oft niet hoe wel men seght dat zy gestorven is vander haestige
ziecten ende hoe wel die voirs. suppliant der voirs. lysbettten
niet gedaen en heeft enich arch oft ongenuechte anders dan boven
geseight is niette min soe en soude hy niet dorren gaen noch
verkeeren in onsen landen ende heerlicheyden sonder hier aff
van ons te hebbene onse gracie ende genade alsoe verre hem des
van noode waere alsoe hy seeght, ons dair om oetmoedelyc
biddende, ende oic mede aengesien dat die voirs. lysbeth natuerlic
was als voirs. is ende egheene anderen erfgenamen achtergelaten
heeft dan ons wy hem oic quytschelden wouden die beternisse
ende repacie vander partien ons toebehoirende, soe eest dat wy
desen aengesien willende altyt gracie ende genade voirtkeeren
voir strangheyt van rechte den voirs. suppliant geneycht
wesende tot zynre voirs. beeden hebben in gevalle als boven
quytgeschonden ende vergheven ende uuyt onse gerechter
wetentheyt schelden quyte ende vergheven van zunderlinge
gratien by desen onsen brieve tvoirs. fayt by hem begaen inden
persoen der voirs. lysbetten tschempers mitgaders alle penen
kueren ende brueken beyde van live ende van leden dair inne hy
overmits den redenen voirscreven ende den circunstancien mach
gevallen zyn ende hem misgrepen heeft tegen ons ende den gerichte
restituerende hem als van dien tot zynen goeden name ende famen
totten landen ende zyne goeden niet verbuert synde op dat hy
enighe hebbe ende stellende onsen procureur in brabant hier aff
in eeuwighen gezwige ende oic mede allen anderen onsen ende der
smaelre heeren officieren in onsen voirs. lande van brabant geseten
satisfactie nochtans ons gedaen inden name ende als ons representerende
die partie ierst ende voir al civilyc alleene op dat die niet gedaen
en zy ende behoudelyck oic dat die voirs. suppliant dit sal
sculdig syn civilyc te beteren tegen ons ter taxatien ende
goetdunckene van onsen lieven ende getruwen cancellier ende
raidsluden van brabant die welke wy dair toe gecommitteert
hebben ende committeren by desen onsen voirs. brieve, ontbieden hier
om ende bevelen onsen voirs. cancellier ende raidsluden dat zy
voir hen geroepen die ghene die hier om behoiren geroepen te
zyne procedren wel ende behoirlyck totter verificatien ende
interinemente van desen ende totter taxatien ende moderatien vander
voirs. satisfactien ende civilder beternissen inder manieren ende
soe dat behoeren sal ende dat gedaen ende die voirs. civile
beternisse betailt onsen rentmeester van brabant die dair aff
gehouden sal syn ontfanck te makene zij onse drossate van
brabant meyere van loevene amman van bruessel schouttehten
van antwerpen ende vanden bosch ende voirts alle andere onse
ende der smaelre heeren ambachteren richteren ende officieren den welken
dit enichssins aengaen sal moeghen ende huere stedehouderen ende
een eenyegelyck van hen soe hem toebehoirt den voirs. suppliant
van dese onse gratien ende quytscheldingen doen ende laten inder
manieren voirscreven peyselyck vredelyck ende euwelycl gebruyken
sonder hem te doene oft te lanten geschiene hetzy aen live oft
aen goede nu oft in toecomenden tyden enighen hinder stoot oft
letsel ter contrarien mair in alsoe verre hy oft zyne voirs.
goede niet verbuert zynde weren hier om gearresteert oft gecommert
die ter stont ontslaen want ons alsoe gelieft ende op dat
dit vast ende gestentich zy ende blive tot euwighen daghen, soe
hebben wy onsen zeghel hier aen doen hanghen behoudelic
ons in aderen dinghen onse ende eenen iegelycken zynen rechte
gegeven in onse stat van bruessel xv daghe in februario
int jair ons heeren duysent vierhondert viere ende tachtentich,
aldus geteekent by mynen heere den hertoghe dair ghy die
heere van beerssele heeren robbrecht cotereau wouter vander noot
ridderen meesteren jan van watermale jan schat ende andere
bij waeren ja. hujoel visa